b"\n_START_ARTICLE_\nAlan Parsons\n_START_SECTION_\nBiografia\n_START_PARAGRAPH_\nJa de nen Alan Parsons demostr\xc3\xa0 un gran talent pel fet musical. R\xc3\xa0pidament va aprendre a tocar el piano, la flauta i la guitarra. Es diu que de jove tocava aquest \xc3\xbaltim instrument en una banda de blues. El seu entusiasme per la m\xc3\xbasica el port\xc3\xa0 a ser enginyer de gravaci\xc3\xb3 en els estudis EMI i posteriorment als m\xc3\xadtics estudis Abbey Road. Precisament aquest era el nom de l'onz\xc3\xa8 i pen\xc3\xbaltim \xc3\xa0lbum dels The Beatles en el que el jove Alan Parsons va poder fer la seva primera participaci\xc3\xb3 com a enginyer de so d'un treball dels nois de Liverpool. La seg\xc3\xbcent col\xc2\xb7laboraci\xc3\xb3 va resultar ser en l'\xc3\xbaltim treball dels The Beatles, Let It Be (1970), just abans de la seva traum\xc3\xa0tica dissoluci\xc3\xb3. _NEWLINE_La seva relaci\xc3\xb3 amb els estudis Abbey Road va continuar i hi va poder treballar amb Paul McCartney i amb els grups Wings, Hollies i Pilot, on Parsons va con\xc3\xa8ixer el guitarrista Ian Barnison. Si b\xc3\xa9 \xc3\xa9s cert que el seu innegable talent ja era molt reconegut pels seus companys de professi\xc3\xb3, la seva participaci\xc3\xb3 en la gravaci\xc3\xb3 del disc The Dark Side of the Moon (1973) de Pink Floyd, li va servir per posar al descobert la seva capacitat per produir i treballar amb el so. La seva aportaci\xc3\xb3 va ser premiada amb una nominaci\xc3\xb3 als Grammy d'aquell any._NEWLINE_Amb tots aquests \xc3\xa8xits a l'esquena, Alan Parsons va considerar que necessitava una bona administraci\xc3\xb3 de la seva carrera i un guia en el negoci musical, del que tamb\xc3\xa9 participava com a ocasional productor. Aleshores va decidir trucar (1975) a Eric Woolfson, un antic company i enginyer de so que va con\xc3\xa8ixer als estudis Abbey Road. L'objectiu no era altre que crear una empresa que es dediqu\xc3\xa9s al negoci de la m\xc3\xbasica per\xc3\xb2 la passi\xc3\xb3 que ambd\xc3\xb3s tenien per l'estudi i la investigaci\xc3\xb3 de les possibilitats que oferia el so els va fer posar r\xc3\xa0pidament a compondre plegats. _NEWLINE_D'aquesta col\xc2\xb7laboraci\xc3\xb3 en va sorgir el grup The Alan Parsons Project, que va fer el seu debut amb el treball Tales of Mystery and Imagination of Edgar Allan Poe (1976), un disc que va resultar ser un inesperat \xc3\xa8xit tant per a la cr\xc3\xadtica com per al p\xc3\xbablic en general. Posteriorment el grup va compondre 10 projectes m\xc3\xa9s, entre els quals cal destacar I Robot (1977), Eye in the Sky (1982) i Ammonia Avenue (1984). _NEWLINE_L'any 1987, Eric Woolfson va abandonar el grup per dedicar-se a compondre per a musicals de teatre. Davant d'aquesta nova situaci\xc3\xb3 Alan Parsons va continuar la seva carrera en solitari amb els treballs Try Anything Once (1993), On Air (1996) i The Time Machine (1999). Aquests \xc3\xa0lbums no van poder portar la denominaci\xc3\xb3 de Project a causa de problemes amb la part dels drets que conservava Woolfson. _NEWLINE_Durant l'exist\xc3\xa8ncia del grup The Alan Parsons Project, els seus dos fundadors, tot i el seu \xc3\xa8xit, mai es van decidir a fer gires en bona part pel fet que la seva m\xc3\xbasica d'estudi no estava pensada per a \xc3\xa9sser reprodu\xc3\xafda en un concert. Per\xc3\xb2 despr\xc3\xa9s de l'\xc3\xa0lbum The Time Machine, amb el qual Alan Parsons va tornar a estar a la primera l\xc3\xadnia medi\xc3\xa0tica des del final de The Alan Parsons Project, el m\xc3\xbasic londinenc va comprendre que era el moment de correspondre amb els seus fans i va dur a terme la primera de les gires mundials que ha realitzat (1999, 2003 i 2006). En aquestes gires, Parsons va poder utilitzar amb el perm\xc3\xads d'Eric Woolfson, el lema Alan Parsons Live Project. La darrera gira va servir per presentar el seu \xc3\xbaltim treball A Valid Path, un treball en el que hi col\xc2\xb7laboren el m\xc3\xbasic P. J. Olsson i el guitarrista de Pink Floyd David Gilmour en el que recupera el so dels seus millors moments, els or\xc3\xadgens de The Alan Parsons Project._NEWLINE_En l'actualitat, a m\xc3\xa9s de gravar i presentar-se en directe, Alan Parsons produeix per altres artistes, compon bandes sonores i t\xc3\xa9 una companyia que es dedica a millorar el so de pel\xc2\xb7l\xc3\xadcules de cine i s\xc3\xa8ries de televisi\xc3\xb3._NEWLINE_Alan Parsons ha rebut en la seva carrera tretze nominacions als Grammy per l'enginyeria de so i la producci\xc3\xb3 dels seus discos. No n'ha guanyat cap. T\xc3\xa9 el r\xc3\xa8cord de nominacions a Grammy sense premi final."